**O Z N A M**

Vážení občania Mestskej časti Bratislava-Čunovo,

* dňa 14.05.2015 bol prijatý **zákon č. 125/2015 Z. z. o registri adries** a o zmene a doplnení niektorých zákonov, ktorý v čl. II. zároveň mení a dopĺňa zákon č. 369/1990 Zb. o obecnom zriadení
* dňa 23.06.2015 bola prijatá **vyhláška Ministerstva vnútra SR č. 142/2015 Z .z**., **ktorou sa vykonáva zákon č. 125/2015 o registri adries** a o zmene a doplnení niektorých zákonov
* dňa 23.06.2015 bola prijatá **vyhláška Ministerstva vnútra SR č. 141/2015 Z. z.**, **ktorou sa mení a dopĺňa vyhláška Ministerstva vnútra SR č. 31/2003 Z .z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb**

**s účinnosťou odo dňa 01.07.2015**

Zo zákona č. 125/2015 Z. z. o registri adries vyplýva, že:

1. stavebníci sú povinní k žiadosti o určenie súpisného a orientačného čísla predložiť **geodetom zameraný adresný bod budovy, s uvedením jeho geodetickej šírky, dĺžky a výšky.**  Pri stavbách s viacerými vstupmi, musí byť adresným bodom zameraný každý vstup samostatne.
2. v prípade pomenovania novej ulice si stavebníci zabezpečia pred určením názvu ulice **vyhotovenie zamerania geografickej osi ulice**.

Ak ide o budovy, ktorým bolo určené súpisné číslo do 30.06.2015, ministerstvo v súčinnosti s obcami podľa § 14 a § 5 ods. 1 a 2 zákona zapíše do registra údaje a obec vyznačí polohu adresného bodu a geografickú os ulice v geografickej časti registra do 30.06.2016.

Z novely zákona č. 369/1990 Zb. o obecnom zriadení vyplýva, že:

1. osoba určená v kolaudačnom rozhodnutí **je povinná** požiadať o  určenie súpisného a orientačného čísla **do 30 dní** **odo dňa právoplatnosti kolaudačného rozhodnutia**.
2. vlastník budovy je povinný mať viditeľne označenú budovu tabuľkou so súpisným a orientačným číslom, ak je určené. Ak je na správu budovy založené spoločenstvo vlastníkov bytov a nebytových priestorov, povinnosť plní spoločenstvo, ak je na správu domu uzatvorená zmluva o výkone správy, povinnosť plní správca.

**Ak ide o budovu, ktorej nebolo do 30.06.2015 určené súpisné a orientačné číslo, vlastník budovy je povinný podať žiadosť o určenie súpisného a orientačného čísla, ak sa určuje, do 31.12.2015.**